‘KBANK’กำไรน้อยไตรมาส3โต18.6%
กำไรธนาคารกสิกรไทยไตรมาส 3 ออกมาต่ำกว่าที่นักวิเคราะห์คาดไว้ โดยเติบโตเพียง 18.6% จากที่คาดไว้ 17.3-24.8%
18 ต.ค. 2555

กำไรธนาคารกสิกรไทยไตรมาส 3 ออกมาต่ำกว่าที่นักวิเคราะห์คาดไว้ โดยเติบโตเพียง 18.6% จากที่คาดไว้ 17.3-24.8%
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย (KBANK) แจ้งว่า กำไรสุทธิไตรมาส 3 ปี 2555 ของธนาคารเท่ากับ 9,212 ล้านบาท หรือหุ้นละ 3.85 บาท เติบโตจากช่วงเดียวกันของปีก่อน 18.6% ส่งผลให้งวด 9 เดือนแรกปีนี้มีกำไรสุทธิ 27,567 ล้านบาท หรือหุ้นละ 11.52 บาท เติบโต 30% จากช่วงเดียวกันของปีก่อน
กำไรไตรมาส 3 ที่แจ้งมานี้นับว่าต่ำกว่าประมาณการที่นักวิเคราะห์ในตลาดคาดไว้ว่ากำไรของ KBANK จะเติบโตที่ 17.3-24.8% จากช่วงเดียวกันของปีก่อน
อย่างไรก็ตาม กำไรไตรมาส 3 ปี 2555 นับว่าลดลง 1.66% จากไตรมาส 2 ปี 2555 โดยในไตรมาสก่อนธนาคารมีรายการพิเศษจากการได้รับหุ้นปันผล ซึ่งหากไม่รวมรายการดังกล่าว กำไรสุทธิไตรมาสนี้เพิ่มขึ้นจากไตรมาสก่อน 7.15% ส่วนใหญ่เกิดจากการเพิ่มขึ้นของรายได้ดอกเบี้ยสุทธิ 4.78%
ทั้งนี้ ส่งผลให้ส่วนต่างดอกเบี้ยสุทธิอยู่ที่ 3.55% สำหรับรายได้ที่มิใช่ดอกเบี้ยลดลง 0.97% หากไม่รวมรายการพิเศษจากการได้รับหุ้นปันผลในไตรมาสก่อน รายได้ที่มิใช่ดอกเบี้ยเพิ่มขึ้น 6.9% โดยรายได้ค่าธรรมเนียมและบริการสุทธิ ยังคงรักษาระดับการเติบโตจากรายได้ค่าธรรมเนียมจากธุรกิจบัตรเครดิต บัตรเดบิต และบัตรเอทีเอ็ม สำหรับอัตราส่วนค่าใช้จ่ายจากการดำเนินงานอื่นต่อรายได้จากการดำเนินงานสุทธิ อยู่ที่ระดับ 43.54%
ราคาหุ้น KBANK วันที่ 17 ต.ค. ไม่มีการเปลี่ยนแปลง โดยปิดที่ 176 บาทต่อหุ้น